Dia

Un **dia** (o **dee**, o **[[Dio (cristianesim)|Dio]]** soratut in d’un contest cristian e monoteista; forma feminina **[[deja]]**) l’è un vesser soranatural che l’è considerad divin o sagrad. I dia inn stait definid coma “dei entità con di podé ben pussee grand de quii dei omen ordenari, ma che ghe interagissen coi uman — e in del ben, e in del mal — in de di manere che menen i persone a livàss su a di ream de conscienza ben pussee volt de quell del viver normal, de dessora di preocupazzion de la vita de tucc i dì.”

I religion pœuden vesser despartide in bas a quancc dia che i sœu devot veneren. I religion monoteisteghe recognossen nomà un dia, al qual se referissen normalment coma “Dio”; inveci, quei politeisteghe azzeten pussee de un dia. I religion enoteisteghe recognossen un dia coma el sò vesser suprem, ma neghen nò l’esistenza de tucc i olter dia, e je consideren coma dei aspecc diferent de l’istess prenzipi divin. I religion minga-teisteghe neghen l’esistenza de un dia eterna che el sia conzepid coma la realtà ultima e el creador suprem del mond, ma pœuden azzetà un rosc de dia che viven, mœuren, e nassen ancamò compagn de tute i oltre creature in de l’univers manifestad.

Siben la pupart di religion monoteisteghe tradizionalment la conzepissa i sœu dia coma di vesser che inn omnipotent, omnipresent, omniscient, omnibenevolent e eterna nissuna di quei qualità chì inn essenziai a la definizzion de un “dia” e varie culture hann intendud i sœu dia in d’una manera diversa. I religion monoteisteghe per el solet inn usade a referìss al sò dia coma un mas’c, inscambi oltre religion conzepissen i sœu dia a tante fœusge diverse: omen, fomen, ermafrodita o propri senza de sgener sessual.

Storegament, tante culture antighe — compagn dei egizzian, gregh, roman e todesch antigh — gh’haveven l’us de personificà i fenomen naturai e je consideraven coma l’œuvra de un dia. In di religion indo-ariane, i dia inn considerad di creature assossenn elevade che però inn ancamò dedenter de l’esistenza material (*[[saṃsāra]]*), e a inn di forme de vita in di quai anca la sgent normal la se pœul reincarnà quand che l’ha guadagnad assee *karma* positiv par permètegh de renasser in su un pianeta celestial e in del corp de un dia.

## Etimologia
In la lengua lombarda la parolla “dee” la riva sgiò del latin *deus* e la sariss el termen lombard original. *Deus*, a soa vœulta, el someja che el vegna sgiò de una parolla propri veggia veggenta de origen proto-indo-europea ciamada *[[Dyeus|*deiwos]]*. La parolla sanscrita *[[deva]]* (*deva* par i omen e *devi* o *devini* par i done), che la significa “sberluscià” o “lu che el sberluscia”, la condivid ancamò l’istessa radis proto-indo-europea del latin *deus* e del gregh *dios* (“divin”).

Tutamanch, in dei agn e coma efet de la cultura cristiana, la parolla “dee” l’è staita asquas completament rempiazzada de “Dio” che — siben el gh’haiva l’istessa etimologia latina — l’è una parolla che prima de rivà al lombard l’è passada per l’italian. “Dia”, inveci, l’è rivad su coma una contrazzion de “Diana”, deja romana di bosch, de la cascia e di bes’ce salvadeghe, dovrada eufemisticament in d’una quaj espression popolara coma: “Per Diana!”, e donca pœu: “Per *Dia*!”. Al dì d’incœu, tucc trii i termen inn vegnud compagn in d’una quaj manera. 

## Religion e culture

### Egizzian
I egizzian antigh veneraven un bell numer de dia. L’egitolegh James P. Allen l’ha stimad che a gh’è pussee de 1400 dia che vegnen menzionad in di test egizzian; inscambi, el Christian Leitz l’ha fait una stima diferenta e el dis che in Egit a gh’era: “miere in su miere de dia egizzian.” Impunemanch, quii termen chì pœuden anca referìss a dei oltre sorte de creature, coma i spiret o i fantasma di mort, che — a una quaj fœusgia — ghe staven de defœura de la sfera de la vita de tucc i dì.

Asquas 200 dia inn prominent in di test di piramed e di templi antigh dei egizzian, tancc di quai gh’haveven di fatezze de bes’ca. Intra quist chì a gh’era el *Min* (dia de la fertilità), la *Neith* (dea creadora), *Anubis*, *Atum*, *Bes*, *Horus*, *Isis*, *Ra*, *Meretseger*, *Nut*, *Osiris*, *Shu*, *Sia* e *Thoth*. La pupart di dia egizzian representaven di fenomen naturai, oget fisegh o dei aspecc sozziai de la vita de tucc i dì, e vegneven conzepid a fœusgia de di forze scondude de quii fenomen materiai chì. El dia *Shu*, per esempi el representa l’aria; la dea *Meretseger* di part de la terra, e el dia *Sia* di podé astracc de la percezzion di sens. Un quaj divinità compagna del *Ra* e l’*Osiris* l’era sozziada cont el giudegà i mort e i soe vite quand che lor chì eren morud, e la ghe guidava i soe aneme de lor in del dedelà.

### Indo-Europee
#### Todesch antigh

In la mitologia norrenna i *[[Æsir]]* (singolar *áss* o *ǫ́ss*) eren el prenzipal grup de dia inveci el termen *ásynjur* (singolar *ásynja*) el se referiva spezzificament ai deje femenine dei . 

Un olter rosc de divinità l’era quell di *[[Vanir]]*, che eren soratut sozziad con la fertilità. In acordanza cont i saghe nordeghe, i Æsir e i Vanir eren anca andait in guerra intra de lor. I cunt de la *[[saga Ynglinga]]* descriven coma la guerra intra Æsir e Vanir l’era finida cont un armestizzi e coma i dò fazzion s’eren reconcejade in nomà un grup de dia quand che tute dò i bande scernenn de fà la pas.

La vita e i rituai de venerazzion in di templi pagan che ospitaven dei imasgen votiv di dia todesch — coma quei del Thor, l’Odin e la Freyr — eren andait inanz in di pais nordegh infina al secol quell de 12, a stà ai croneghe de l’epoca. Con la rivada del cristianesim, però, i cristian hann tacad a suprimer e sostituì i cult di dia sgermanegh, o a sincretizàj in di figure de di sant cristian. La venerazzion di dia germanegh l’è dree a vesser reportada in vita di moviment de neo-paganesim reconstruzional.

#### Gregh

I gregh antigh veneraven e di dia, e di deje. Quist chì inn andait inanz a vesser venerad per tucc i prim segoi de l’era cumuna, e i cult de tancc dia gregh funn importad in del pantheon di divinità venerade di roman. La religion grega l’era politeistega, ma la gh’haveva minga de una gesa zentralizada o de test sacher. I dia eren sozziad a la larga con di mit de che lor chì eren di representazzion, o con di fenomen naturai o dei aspecc del comportament uman.

Una mota de divinità greghe vegnen proabilment sgiò dei antigh credenze e tradizzion indo-europeje, desgià che i dia e i deje che a se trœuven in di culture ben delonsg de la Grescia antiga pœuden vesser comparad mitologicament ai dia di gregh. Per esempi, el Zeus, el rè di dia gregh, el gh’ha coma equivalent latin el *[[Gioeuv (dia roman)|Giœuv]]*, el todesch *[[Týr]]*, e l’indegh *[[Dyaus Pita|Dyaus]]*, cont i quai el gh’ha una mœuggia de carataristeghe in comun.

I dia gregh variaven localment, ma gh’haveven in comun un poo de tema pan-ellenegh; a vegneven zelebrad in di istess festività, e i parolle d’invocazzion par i sœu rituai de lor eren compagne. I dia pussee important del pantheon gregh eren i dodes dia de l’Olimp: el Zeus, l’Era, el Poseidon, l’Atenna, l’Apollo, l’Artemed, l’Afrodita, l’Ermes, la Demetra, el Dionis, l’Efest, e l’Ares. 

#### Roman

El pantheon di dia roman l’era ben variegad, e el comprendeva e di dia de origen grega, e di divinità latine che s’eren desvilupade localment. I dia pussee famos inn stait sincretizad cont i dia gregh quand che l’imperi roman l’ha conquistad la Grescia, e i eren pu o manch ses dia e ses deje: Vener, Poll, Mart, Diana, Minerva, Scerer, Volcan, Sgiunona, Mercuri, Vesta, Netun, Sgiœuv; ma anca Bach, Pluton e Ercol. I divinità minga greghe magiore includen el Gian, Fortuna, Vesta, Querini e Telli. 

Ai dia roman, compagn de quii gregh, la sgent la ghe faseva adree di festesgiament bei gross e i sœu cult eren al zenter de la vita de la comunità. I rituai e sagrefizzi eren condut de di sazzerdot ciamad “flamen”, ma i sazzerdotesse, i “versgen vestaj”, eren anca lore tegnude in granda considerazzion per stàgh adree al fœugh sacher che el vegneva dovrad in di rituai. Di piscinine statov votiv di dia vegneven anca doperade in de di santuarit ciamad “lari” che la sgent la se tegneva in cà.

#### Buddhista

I buddhista creden minga in d’un dia creador. Tamen, i dia inn una part essenzial dei insegnament buddhista in su la cosmologia, reincarnazzion e el ''saṃsāra''. A se pensa che i divinità buddhista — coma i *[[Deva (Buddhism)|deva]],* ma anca i *[[bodhisattva]] —*  viven in su di pianeta celestiai, paradisiegh, indova che fann una vita bella, longa e senza de preocupazzion. Però, tucc quii piasé chì menen a havégh trop tacament material ai robe, e donca i dia fann pussee fadiga dei omen a guadagnà l’inluminazion. 

I deva inn tancc, ma pœuden ancamò morì; i viven in de di ream del cel, ma mœuren e nassen ancamò compagn de tute i oltre creature. I omen normai podarissen renasser coma un dia e in su vun de quii ream chì quand che gh’hann trait insema assee *karma* positiv.  

El buddhesim Mahāyāna el tœu denter anca di sorte diferente de dia, coma i tancc buddha, bodhisatva e divinità inrabient.

#### Induista

El conzet de dia el varia in de l’induesim, desgià che pussee de una religion indeperlee l’induesim a l’è un insema de credenze diferente, e a vœulte anca descompagne. Dedenter del panorama induista a gh’è di confession enoteisteghe, monoteisteghe, politeisteghe, panteisteghe e ancapœu monisteghe intra tante oltre.

In di vegg test vedegh, i dia inn ciamad *deva* se inn dei omen, o *devi* se a inn di done. 

Anca per i induista es pœul renasser in de un deva se l’individov l’è stait bon de catà su assee ''karma'' positiv in de la soa vita atual. I deva se scœuden tute i soe vœuje in de di ream de beatituden del cel, infina a quand hann brusad su tute i soe reserve de karma positiv, e a ghe toca donca reincarnàss ancamò in del corp de una creatura inferiora semper dedenter del ''saṃsāra''.

#### Zoroastrian
I zoroastrian creden in d’un dia creador al qual ghe disen ''Ahura Mazda'' e lu chì l’è l’unegh dia venerad in tuta questa religion. A la letera, *ahura* el vœul dì “gajard” o “bestial”, ma anca “el Signor”; *mazda*, inscambi, el significa “saviezza”. El Zoroaster, el fondador del zoroastresim, el portava che l’Ahura Mazda l’era el vesser pussee fort e gajard che a gh’è in tuta l’esistenza e l’unega divinità che l’è digna de vesser venerada. 

### Abramegh
#### Cristian
I cristian veneren nomà un dia che normalment ghe disen “Dio”. In di confession cristane pussee comune, el sò dia el ven conzepid coma una trinità compognuda de trè figure divine conrelade: el Dio Pader, el Dio Fiœul e l’Ispiret Sant. I retegnen donca che l’univers el saja nomà un element in del concretizàss de Dio e che l’ispiret sant el saja l’essenza divina che l’è “l’unità e la relazzion del Pader e del Fiœul”.

#### Mussulman
I mussulman creden ancamò in del dia di cristian, ma inscambi ghe disen *[[Allah]]*, che literalment el vœul dì “el dia” in areb. L’Islam l’è strecciament monoteistegh e vun di sœu comandament prenzipai in la soa religion de lor l’è che “a gh’è nò de olter dia asca Dio (Allah)”, e che quest chì l’è perfecciament unid e minga divisibel.

La parolla *[[Allah]]* la ven donca dovrada di mussulman propri par dìgh Dio a la soa concezzion del dia creador.

#### Sgiudee
El sgiudaesim el recognoss l’esistenza de nomà un dia ciamad *[[Jahvè]]* (Yahweh, o YHWH), che per lor l’è nò un’entità astraccia, ma un vesser che el s’è revelad in pussee de un’ocasion in del cors de la storia del popel giudee.

El giudaesim l’è un classegh esempi de religion monoteistega che la refuda el cult de tucc i olter dia cont el cusàj de idolatria.

Dio el ven referid coma un mas’c in del sgiudaesim, ma minga per dì che Dio el sia un om, ma perchè la veggia lengua ebraega la gh’ha nò un sgender gramatical neuter, e el sotaintend anca che el sò dia el saja ativ inveci de una forza creatriz passiva.

## Anca de vardà
* Deja
* Divinità

## Referenze

## Par savénn pussee
* 

## Olter proget